Stanovisko Komisie k existencii nadmerného deficitu v Spojenom kráľovstve /* SEK/2006/0019 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 11.1.2006 SEK(2006) 19 v konečnom znení STANOVISKO KOMISIE k existencii nadmerného deficitu v Spojenom kráľovstve STANOVISKO KOMISIE k existencii nadmerného deficitu v Spojenom kráľovstve VŠEOBECNÉ ÚVAHY 1. Článok 104 zmluvy stanovuje postup pri nadmernom deficite s cieľom zabezpečiť, aby členské štáty predchádzali nadmernému deficitu verejných financií, alebo aby v prípade jeho vzniku zabezpečili korekciu. Postup pri nadmernom deficite ďalej upravuje nariadenie Rady (ES) č. 1467/97 „o urýchľovaní a objasňovaní vykonania postupu pri nadmernom schodku“[1], ktoré je súčasťou Paktu stability a rastu. Avšak zatiaľ čo väčšina ustanovení platí pre Spojené kráľovstvo v rovnakom rozsahu ako pre ostatné krajiny, ktoré nie sú členmi eurozóny, bod 5 protokolu o určitých ustanoveniach vzťahujúcich sa na Spojené kráľovstvo uvádza, že povinnosť podľa článku 104 ods. 1 zmluvy predchádzať nadmernému deficitu verejných financií sa nevzťahuje na Spojené kráľovstvo, pokiaľ sa nedostane do tretej etapy hospodárskej a menovej únie[2]. Namiesto toho sa od Spojeného kráľovstva v druhej etape hospodárskej a menovej únie podľa článku 116 ods. 4 zmluvy vyžaduje, aby sa „snažilo predchádzať nadmernému schodku“. Postup pri nadmernom deficite sa voči Spojenému kráľovstvu uplatňuje na základe finančného roka (od apríla do marca). 2. Podľa článku 104 ods. 2 zmluvy musí Komisia monitorovať dodržiavanie rozpočtovej disciplíny na základe dvoch kritérií: a) či pomer plánovaného alebo skutočného deficitu verejných financií k hrubému domácemu produktu (HDP) prekračuje referenčnú hodnotu 3 % (pokiaľ sa tento pomer podstatne a nepretržite neznižoval a nedosiahol úroveň, ktorá sa približuje k referenčnej hodnote alebo prekročenie nad referenčnú hodnotu nie je len výnimočné a dočasné a pomer zostáva blízko referenčnej hodnoty) a b) či pomer verejného dlhu k HDP prekračuje referenčnú hodnotu 60 % (pokiaľ sa tento pomer dostatočne neznižuje a nepribližuje k referenčnej hodnote uspokojivým tempom). 3. Článok 104 ods. 3 stanovuje, že ak členský štát nesplní požiadavky uvedených kritérií alebo jedného z nich, Komisia vypracuje správu. Táto správa „prihliadne tiež na to, či deficit verejných financií prekračuje verejné výdavky na investície a zohľadní všetky ostatné relevantné faktory vrátane strednodobej hospodárskej a rozpočtovej pozície členského štátu“ ako bližšie objasňuje článok 2 ods. 3 vyššie uvedeného nariadenia. Nariadenie tiež špecifikuje, že v správe je potrebné náležite zohľadniť „všetky ostatné faktory, ktoré sú podľa názoru dotknutého členského štátu významné preto, aby sa z kvalitatívneho hľadiska komplexne posúdilo prekročenie referenčnej hodnoty, a ktoré členský štát predložil Komisii a Rade“. 4. Na základe údajov na účely postupu pri nadmernom deficite, ktoré orgány Spojeného kráľovstva predložili v auguste 2005 a priebežného hospodárskeho hodnotenia vypracovaného útvarmi Komisie, Komisia dňa 21. septembra 2005 prijala správu podľa článku 104 ods. 3 určenú Spojenému kráľovstvu. 5. Následne, v súlade s článkom 104 ods. 4, vydal Hospodársky a finančný výbor dňa 30. septembra 2005 stanovisko k správe Komisie. 6. Podľa článku 104 ods. 5 zmluvy predloží Komisia Rade stanovisko, ak usúdi, že v členskom štáte existuje alebo môže vzniknúť nadmerný deficit. Pri určení toho, či existuje alebo môže vzniknúť nadmerný deficit, je potrebné podľa názoru Komisie zohľadniť: (i) závery jej správy podľa článku 104 ods. 3 a (ii) stanovisko Hospodárskeho a finančného výboru k tejto správe. Na základe týchto skutočností a s prihliadnutím na odhady útvarov Komisie z jesene 2005 (uverejnené 17. novembra 2005) vypracovala Komisia pre Spojené kráľovstvo niekoľko úvah. ÚVAHY TÝKAJÚCE SA SPOJENÉHO KRÁĽOVSTVA 7. V období od mája 1998, kedy bol uzatvorený predchádzajúci postup pri nadmernom deficite v Spojenom kráľovstve, saldo verejných financií po uspokojivej prebytkovej pozícii na konci deväťdesiatych rokov prešlo do deficitu na úrovni 3,2 % HDP v roku 2003/04[3],[4], čo znamenalo prvé prekročenie referenčnej hodnoty podľa zmluvy od roku 1997. Tento vývoj zodpovedal zmene štrukturálneho fiškálneho salda v rozsahu približne 4 percentuálnych bodov HDP v období rokov 1999/00 až 2003/04. V priebehu tohto obdobia sa pomer verejných výdavkov zvýšil z menej než 40 % na približne 43 % HDP. V rovnakom období tvorba hrubého fixného kapitálu stúpla z 1,2 % na 1,6 % HDP, pomer hrubého verejného dlhu klesol na 37,6 % HDP v roku 2002/03 a odvtedy narastal. Tento vývoj, sprevádzaný zmenami úrokových sadzieb, viedol k poklesu úrokových platieb z 2,9 % na 2,0 % HDP v sledovanom období. V dôsledku prekročenia referenčnej hodnoty deficitu v roku 2003/04 Komisia vypracovaním správy podľa článku 104 ods. 3 v apríli 2004[5]iniciovala postup pri nadmernom deficite. Nakoľko však podľa hodnotenia bolo prekročenie deficitu nad úroveň 3 % HDP nízke a bolo pravdepodobné, že je dočasného charakteru, deficit nebol posúdený ako nadmerný. 8. Podľa údajov na účely postupu pri nadmernom deficite, ktoré Spojené kráľovstvo predložilo v auguste 2005, vo finančnom roku 2004/05 deficit verejných financií zostal na úrovni 3,2 % HDP[6], opäť nad referenčnou hodnotou 3 % HDP. Vykázaná hodnota deficitu za finančný rok 2004/05 bola jasným dôkazom o existencii nadmerného deficitu v Spojenom kráľovstve v zmysle zmluvy a Paktu stability a rastu. Komisia preto dňa 21. septembra 2005 prijala správu podľa článku 104 ods. 3 zmluvy hodnotiacu plnenie požiadaviek zmluvy pokiaľ ide o kritériá deficitu a dlhu[7]. Podľa správy sa deficit za rok 2004/05, hoci prekračoval 3 % HDP, k tejto referenčnej hodnote približoval. Prekročenie referenčnej hodnoty 3 % HDP nebolo výnimočné. Nebolo dôsledkom mimoriadnej udalosti mimo kontroly orgánov Spojeného kráľovstva, ani dôsledkom výrazného hospodárskeho poklesu. Odhadovalo sa, že rast na úrovni 3,2 % v roku 2004 je nad potenciálom, ako tomu bolo aj vo finančnom roku 2004/05. Za rok 2004 sa odhadovala pozitívna produkčná medzera. Pokiaľ ide o aspekt dočasného charakteru, podľa aktualizovaného priebežného hospodárskeho a rozpočtového výhľadu pre Spojené kráľovstvo sa v rokoch 2005/06 a 2006/07 predpokladalo pretrvávanie úrovne deficitu nad 3 %. 9. Hospodársky a finančný výbor dňa 30. septembra 2005 vydal svoje stanovisko v súlade s článkom 104 ods. 4, ktoré sa zhoduje s hodnotením v správe Komisie a uvádza, že nadmerný deficit nemožno považovať za dočasný. Výbor však odporučil, že s ďalšími krokmi v rámci postupu pri nadmernom deficite by sa malo počkať až do finalizácie odhadov Komisie z jesene 2005. 10. Podľa odhadov útvarov Komisie z jesene 2005, predpokladajúcich nezmenenú fiškálnu politiku Spojeného kráľovstva, sa mal deficit v roku 2005/06 zvýšiť len pod 3½ % HDP a v roku 2006/07 udržať nad 3 % HDP. Tieto prognózy potvrdili hodnotenie zo správy Komisie podľa článku 104 ods. 3 a stanovisko Hospodárskeho a finančného výboru prijaté podľa článku 104 ods. 4, podľa ktorých sa predpokladá, že deficit zostane v rokoch 2005/06 a 2006/07 nad 3 % HDP, a prekročenie nie je teda dočasného charakteru. Tieto prognózy potvrdili, že prekročenie referenčnej hodnoty 3 % HDP nie je výnimočné ani dočasné, hoci sa deficit k referenčnej hodnote približuje. 11. Následne po odhadoch útvarov Komisie z jesene Spojené kráľovstvo oznámilo fiškálne opatrenia v správe o návrhu rozpočtu predloženej parlamentu 5. decembra. V čistom vyjadrení predstavujú náklady orgánov Spojeného kráľovstva na tieto opatrenia v porovnaní s východiskami oznámenej politiky (podľa jesenných odhadov) uvoľnenie politiky len o menej než 0,1 percentuálneho bodu HDP v bežnom finančnom roku a sprísnenie politiky o 0,1 percentuálneho bodu HDP v roku 2006/07. Podľa správy o návrhu rozpočtu orgány Spojeného kráľovstva očakávajú v roku 2006/07 deficit na úrovni pod 3 %. Po zohľadnení týchto opatrení, ktoré sú v celom rozsahu štrukturálnymi opatreniami, však hodnotenie Komisie naďalej odhaduje, že deficit v roku 2006/07 prekročí 3 % HDP, na úroveň 3,1 %, a prekročenie nie je teda dočasného charakteru. 12. V súlade s ustanoveniami zmluvy a Paktu stability a rastu Komisia vo svojej správe analyzovala aj „relevantné faktory“. Podľa Paktu stability a rastu môžu byť v jednotlivých fázach vedúcich k rozhodnutiu o existencii nadmerného deficitu tieto podmienky zohľadnené, len ak je v plnom rozsahu splnená dvojitá podmienka – že deficit zostane na úrovni blízko referenčnej hodnoty a že prekročenie referenčnej hodnoty je dočasného charakteru. V prípade Spojeného kráľovstva táto dvojitá podmienka splnená nie je, a preto sa v tomto stanovisku nezohľadňujú ďalšie relevantné faktory. Podľa analýzy teda požiadavka zmluvy týkajúca sa kritéria deficitu splnená nie je. 13. Naproti tomu dlhový pomer verejných financií zostáva výrazne pod referenčnou hodnotou 60 % (augustové údaje na účely postupu pri nadmernom deficite vykazujú pomer na úrovni 40,8 % HDP vo finančnom roku 2004/05), hoci má na základe rozsahu skutočného a odhadovaného primárneho deficitu stúpajúcu tendenciu. Podľa jesenných odhadov Komisie dlhový pomer v roku 2007/08 dosiahne okolo 44½ % HDP. ZÁVER 14. Sledovanie rozpočtovej pozície v Spojenom kráľovstve a najmä preskúmanie dodržiavania kritérií stanovených v článku 104 ods. 2 viedlo Komisiu k vypracovaniu správy v súlade s článkom 104 ods. 3 zmluvy. Vzhľadom na svoju správu, stanovisko Hospodárskeho a finančného výboru, odhady útvarov Komisie z jesene 2005 a správu Spojeného kráľovstva o návrhu rozpočtu z decembra 2005 je Komisia toho názoru, že v Spojenom kráľovstve existuje nadmerný deficit. [1] Ú. v. ES L 209, 2.8.1997, s. 6. Nariadenie naposledy zmenené a doplnené nariadením (ES) č. 1056/2005 (Ú. v. EÚ L 174, 7.7.2005, s. 5). Zohľadňuje sa aj stanovisko Hospodárskeho a finančného výboru k „Špecifikáciám implementácie Paktu stability a rastu a usmerneniam k forme a obsahu programov stability a konvergenčných programov“ schválené radou ECOFIN 11. októbra 2005. [2] http://europa.eu.int/eur-lex/en/treaties/selected/livre340.html [3] V oznámení o postupe pri nadmernom deficite z augusta 2005 bol upravený smerom nadol z 3,3 % HDP. Údaje Spojeného kráľovstva z augusta boli potvrdené Eurostatom 26. septembra 2005. [4] Uvádzané údaje o skutočnom salde verejných financií Spojeného kráľovstva uplatňujú rozhodnutie Eurostatu zo 14. júla 2000 o rozdelení príjmov z UMTS. Spojené kráľovstvo toto rozhodnutie vo všeobecnosti neuplatňovalo pri domácom uverejnení svojich údajov o verejných financiách, čo predstavuje zníženie čistých pôžičiek podľa Eurostatu približne o 0,1 percentuálneho bodu HDP ročne oproti národným účtom Spojeného kráľovstva od roku 2001, resp. 2001/02. [5] Pozri http://europa.eu.int/comm/economy_finance/about/activities/sgp/country/edp/edprep2004_uk.pdf. [6] Konečný deficit za rok 2004/05 bol však oproti augustovému oznámeniu upravený smerom hore. Konečný deficit, vykázaný aj v správe o návrhu rozpočtu z decembra 2005, je 3,3 % HDP. [7] Pozri: http://www.ecfineuropa.cec/comm/economy_finance/about/activities/sgp/edp/com_rep_uk.pdf.